Ja vir die status quo (oor artikel 1) | NG Kerk anoniem
Oor hierdie blog
NG Kerk anoniem
Kommentaar oor gebeure in die NG Kerk
Ja vir die status quo (oor artikel 1)
Dis nou nie 95 stellings nie, maar laat ek tog maar my sê sê.
Dit was 2008 toe ek die eerste keer 'n afgevaardigde na 'n sinode was. Ek moet bieg ek het dit nie baie ernstig opgeneem nie. Ek was die jong siniese teologie student wat gesit en selfoonspeletjies speel het vir twee dae lank. Dit was 'n paar maande voor legitimasie, en teen die einde van die Sinodesitting stap ek na 'n belangrike verteenwoordiger van die kuratorium (dis nou die lot wat na die kerk se teologiese opleiding en die legitimasie van teologiese studente moet kyk) ek vra: "so wat sal dit beteken as ons Belhar onderteken met ons legitimasie?".
Sy antwoord was eenvoudig: "niks."
"Tot die kerk Belhar erken, sal dit niks beteken as julle Belhar onderteken nie."
Dit was nie lank daarna wat die NG Kerk se studente van Stellenbosch Belhar tydens hulle legitimasie begin onderteken het nie, en nog 'n paar jaar toe onderteken studente van Pretoria ook Belhar. Dalk sou dit iemand bietjie vies gemaak het as studente in 2008 reeds aangedring het daarop om Belhar te onderteken, maar ek wonder of hierdie kuratorium voorsitter dalk reg was: tot die kerk Belhar as belydenisskrif erken, beteken studente se ondertekening daarvan by legitimasie niks nie. Ek het dit toe nooit onderteken nie.
Ek weet nie of dit so gereeld gebeur dat ek 'n voorstaander van die status quo is nie, maar hierdie rondte gaan ek dit tog vir 'n oomblik wees (of dit die katoliek of die pragmatis is wat uitkom weet ek nog nie). Want artikel 1 is net dit: die handhawing van die status quo.
Maar hoor my tog uit voor jy na enige kant toe beoordeel.
Toe die voorstel uit die Wes-Kaap sinode in 2011 aanvaar is dat Belhar deel van die belydenisgrondslag van die NG Kerk gemaak word, het dit met 'n ongelooflike stuk opgewondenheid gepaard gegaan. 'n Sinodesitting wat in trane was (letterlik in baie plekke), en toe ons 'n paar dae later met "Lord of the Dance" afsluit toe staan ek langs my pa en sê vir hom: "mens kan ook net verstaan wat hier aangaan as jy onthou dat hierdie selfde sinode maar eers 25 jaar terug die teologiese regverdiging van apartheid verwerp het". Simbolies was 2011 se besluit belangrik. Teologies was dit selfs belangrik. Kerklik was dit soortgelyk aan die baie gemeentes van die NG Kerk wat Belhar oor die afgelope liturgies bely het. Dalk die kuratorium-lid verkeerd gewees, en is hierdie liturgiese belydenis wel belangrik, maar die verandering van 'n belydenisgrondslag, daardie permanente merker in die geskiedenis van 'n kerk waarin ons sê dat ons vir ewig onsself sal verstaan aan die hand van hierdie moment en hierdie historiese woorde, dit is tog iets anders as 'n uitroep, 'n eenmalige liturgiese handeling.
So 2013 se Algemene Sinode het gekom. Vreesaanjaend vir party, totaal teleurstellend vir ander. Die nou bekende voorgestelde "Artikel 1" is geformuleer. My eie voorstel vooraf was dat ons bloot sê dat alle belydenisse "sonder dwang" aanvaar word, maar ek dink dit maak ander teologiese vrae oop as wat tans op die tafel is (ek dink egter die logiese gevolg van waarmee ons besig is gaan ons hierheen neem, maar later meer hieroor).
Ek het na die 2013 sinode my waardering oor die konsensus wat ons gevind het neergepen. Wat min mense beleef het, maar wat vir my diep betekenis gehad het, was in die laataand vergadering waarin 'n voorstel vir hoe ons Belhar deel van die belydenisgrondslag van die NG Kerk gaan maak gesoek is, toe twee sterk stemme wat teenoorstaande standpunte rondom Belhar verteenwoordig met 'n diep erns vir mekaar gesê het: "Ek wil saam met jou in die kerk wees. Hoe gaan ons dit regkry?".
Dis 'n lang inleiding om by die status quo uit te kom. Want artikel 1 is die status quo in die NG Kerk. Dis nie iets radikaal wat besluit is nie (wat natuurlik weer ander se kritiek uitroep). Dit is kwalik iets nuuts. Al was dit doen is om vir mense soos ek, vir wie Belhar as belydenis waarskynlik veel meer beteken as meeste van die ander woorde wat ons "belydenis" noem in die NG Kerk, die ruimte te gee wat die kuratorium-lid erken het ek nie het nie. Dit gee betekenis aan my belydenis.
Jy sien, daar is in die NG Kerk reeds baie individue, 'n groeiende hoeveelheid kerkrade, ringe, sinodes, en as ek die gebeure reg interpreteer selfs die Algemene Sinode, wat op verskillende maniere gesê het: "Vir my/ons is Belhar 'n belydenisskrif". Dit was onafhanklik van die verandering van 'n kerkorde. Dit is reeds daar. We walk amongst you.
Vir my is die proses rondom artikel 1 eenvoudig: Dis 'n vraag aan die NG Kerk, op 'n breër en meer indringende wyse as wat ons in dekades, of dalk nog ooit, oor saam 'n besluit moes neem, wat vra: "is ons OK daarmee dat daar tussen ons individue, gemeentes, ringe en sinodes is wat die belydenis van Belhar as 'n belydenis aanvaar?" Is ons OK daarmee om die status quo te bevestig?
Ek weet daar is hier en daar mense in die kerk wat sê: "Nee, dis nie OK dat ons net aanvaar dat daar tussen ons mense is wat Belhar bely nie, ons wil hê almal moet Belhar bely". Dis mense by wie ek myself gewoonlik tuis vind, maar hierdie keer kies ek 'n ander roete.
Meer algemeen is die idee dat dit moontlik is om "nee" te antwoord op die vraag wat ek dink ons oor moet stem. Daar is plekke in die kerk wat sê: "nee, dit is nie OK as daar tussen ons mense is wat Belhar bely nie, niemand mag Belhar bely nie".
Die betekenis van so 'n keuse is nog nie genoeg oor gepraat nie. Neels Jackson het iets daarvan verwoord op die voorblad van die Kerkbode van 1 Augustus: "Word die voorgestelde wysiging nie goedgekeur nie, sal dit 'n bitter pil wees vir dié lidmate, kerkrade en sinodes wat in elk geval die inhoud van Belhar bely".
Maar "bitter pil" is dalk nie sterk genoeg nie. Vir almal wat so sterk voel oor die betekenis van belydenisskrifte (en daarom nie aan die belydenisgrondslag wil verander nie) behoort dit duidelik te wees hoe ernstig dit sal wees. As ek bely (en daar is nie 'n dieper manier waarop 'n Gereformeerde iets kan sê nie), en die kerk sê vir my dat daar nie ruimte is om so te bely nie, watse vrae maak dit oop oor my lidmaatskap van die kerk? Dwing dit my nie tot 'n diep etiese en teologiese, nee bliksem, 'n blote sielswroeging voor God, as die kerk vir my sê dat dit waarvan ek oortuig is, nee, nie oortuig is nie, dit wat ek bely, nie bely kan word in hierdie kerk nie?
Al wat gevra word, in my opinie, is dat die kerk my erken. Bevestig net die status quo. Ek is hier, ek bely Belhar, ek wil Belhar bely, sê net vir my dis OK. Om "ja" te stem vir artikel 1 gaan niks verander nie, of nie so baie nie. Dit gaan net bevestig wat reeds daar is, net erken dit wat bestaan. Om "nee" te stem gaan wesenlike implikasies hê, want as ons erns maak met wie ons is, dan kan dit nie anders as om 'n belydenis te forseer nie.
South African based theologian. Lecturer in Systematic Theology at UNISA.	Beskou all artikels deur Cobus
This entry was posted on Vrydag, Oktober 31st, 2014 at 9:00 vm	and tagged with apartheid, artikel 1, AS2013, Belhar and posted in Algemene Sinode, Belhar, NG Kerk.	You can follow any responses to this entry through the RSS 2.0 feed.
« Nee prof Piet, ons bely vanuit oortuiging
Belhar en die Bybel – 'n lyn in die sand »
One response to "Ja vir die status quo (oor artikel 1)"
My storie oor artikel 1 | NG Kerk anoniem
April 23rd, 2015 at 9:19 nm
[…] Maar ek weet nie of ek radikale besluite van Algemene Sinodes verwag nie. Eintlik was my gevoel dat hierdie artikel net 'n beskrywing is van waar ons tans is: ons kan nie rede sien waarom daar teologiese probleme met die Belydenis van Belhar is nie maar ons […]